## El Consell col·labora amb Hosbec per a difondre i promocionar l’oferta turística de Benidorm, Costa Blanca i Comunitat Valenciana

*** Turisme Comunitat Valenciana destinarà en 2024 un import de 875.000 euros a través d’un conveni de col·laboració**

El Consell ha autoritzat la subscripció del conveni de col·laboració entre Turisme Comunitat Valenciana i l’Associació Empresarial Hostalera i Turística de la Comunitat Valenciana (Hosbec) per a la realització d’actuacions de publicitat, promoció i comàrqueting per a la difusió de l’oferta de la Comunitat Valenciana en els mercats nacionals i internacionals durant 2024.

A través d’este acord amb Hosbec, la Generalitat destinarà 875.000 euros per a promocionar l’oferta turística a través de tres eixos d’actuació: accions de promoció de destinació, de promoció a través de la sostenibilitat turística i actuacions en matèria d’innovació i promoció a través de la innovació i transformació digital.

D’esta manera, a través del primer eix d’actuació, es preveuen accions de promoció de destinació i dels productes turístics. Es duran a terme campanyes de comàrqueting amb operadors turístics, agències i línies aèries en el mercat nacional i internacional; campanyes de publicitat; campanyes en xarxes socials; viatges de premsa i actuacions en els mitjans de comunicació; a més de marxandatge.

En el segon eix d’actuació, de promoció a través de la sostenibilitat turística i la seguretat en destinació, es preveuen dos projectes. D’una banda, figura el projecte per a la compensació de la petjada de carboni, que perseguix l’objectiu de posicionar la Comunitat Valenciana com a primera destinació que aposta per a implicar de manera voluntària el o la turista en la compensació de la petjada de carboni del seu viatge.

El segon projecte inclou accions relacionades amb la seguretat sanitària en aspectes com la gestió de piscines o la prevenció de la legionel·la, per a la qual cosa s’ha dissenyat una ferramenta informàtica que cobrix les necessitats de qualsevol allotjament turístic, independentment del nombre d’instal·lacions hídriques de què dispose o de la seua grandària.

En este apartat, en 2024 es posa en marxa el projecte pilot d’ús de la ferramenta, que permetrà descriure de manera personalitzada i per a cada una de les instal·lacions de l’establiment els programes de manteniment, revisió i tractament d’aigües.

Així mateix, a través del tercer eix d’actuació que preveu este conveni, es realitzaran accions de promoció a través de la innovació en el sector, impulsant el *big data*. Així, es treballarà en la implantació de sistemes de visualització de dades i a ampliar productes que fomenten la transformació digital.

D’esta manera, es duran a terme diferents actuacions com una nova fase de BionTrend, ferramenta per a la millora del posicionament comercial de l’oferta hotelera i turística de la Comunitat Valenciana. També s’impulsarà la ferramenta Destination Insight, que monitora l’oferta de vivendes turístiques exposada en plataformes comercialitzadores; entre altres actuacions.

Fecha: 20/05/2024